Document ID: 32007R0671

PADOMES REGULA (EK) Nr. 671/2007
(2007. gada 11. jūnijs),
ar kuru groza Regulu (EK) Nr. 1868/94, ar ko ievieš kvotu sistēmu attiecībā uz kartupeļu cietes ražošanu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 37. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
tā kā:
(1)
Padomes Regulas (EK) Nr. 1868/94 (2) pielikumā 2005./2006. un 2006./2007. tirdzniecības gadam ir noteiktas kartupeļu cietes kvotas dalībvalstīm, kas ražo cieti.
(2)
Saskaņā ar Regulas (EK) Nr. 1868/94 3. panta 2. punktu kvotas Kopienā piešķir, pamatojoties uz Komisijas ziņojumu Padomei. Padomei iesniegtajā ziņojumā ir norādīts, ka, analizējot situācijas attīstību cietes tirgū, būtu jāņem vērā nesen notikusī cukura nozares kopīgās tirgus organizācijas reforma. Tomēr cukura reforma pilnībā piemērojama kļūs pakāpeniski - pārejas laikā; tāpēc, gaidot norādi par šīs reformas sākotnējo ietekmi uz kartupeļu cietes nozari, kvotas 2006./2007. tirdzniecības gadam būtu jāatjauno uz vēl diviem gadiem.
(3)
Dalībvalstīm, kas ražo cieti, būtu jāpiešķir savas kvotas divu gadu laikposmam - būtu jāsadala tās starp visiem kartupeļu cietes ražotājiem, pamatojoties uz 2006./2007. tirdzniecības gadam noteiktajām kvotām.
(4)
Kartupeļu cietes ražotāju papildus 2006./2007. tirdzniecības gada apakškvotai izmantotie daudzumi būtu jāatskaita no 2007./2008. tirdzniecības gada kvotas atbilstīgi Regulas (EK) Nr. 1868/94 6. panta 2. punktam.
(5)
Tādēļ attiecīgi būtu jāgroza Regula (EK) Nr. 1868/94,
IR PIEŅĒMUSI ŠO REGULU.
1. pants
Ar šo Regulu (EK) Nr. 1868/2004 groza šādi.
1)
Tās 2. un 3. pantu aizstāj ar šādiem pantiem:
“2. pants
1. Dalībvalstīm, kas ražo kartupeļu cieti, tiek noteiktas kvotas 2007./2008. un 2008./2009. tirdzniecības gadam saskaņā ar pielikumu.
2. Katra pielikumā minētā dalībvalsts, kas ražo kartupeļu cieti, sadala tai piešķirto kvotu cietes ražotājiem izmantošanai 2007./2008. un 2008./2009. tirdzniecības gadā, pamatojoties uz katram cietes ražotājam 2006./2007. gadā pieejamajām apakškvotām, atbilstīgi otrajai daļai.
Apakškvotas, kas pieejamas katram cietes ražotājam 2007./2008. tirdzniecības gadā, pielāgo saskaņā ar 6. panta 2. punktu, lai ņemtu vērā jebkuru daudzumu, kas 2006./2007. tirdzniecības gadā izmantots papildus kvotai.
3. pants
Komisija līdz 2009. gada 1. janvārim iesniedz Padomei ziņojumu par kvotu sistēmas darbību Kopienā, pievienojot atbilstīgus priekšlikumus. Šajā ziņojumā ņem vērā situācijas attīstību kartupeļu cietes un graudu cietes tirgos.”.
2)
Pielikumu aizstāj ar tekstu šīs regulas pielikumā.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2007. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2007. gada 11. jūnijā

Labels: 17
6